Návrh

VYHLÁŠKA
Ministerstva dopravy Slovenskej republiky

z ......2026,

ktorou sa mení a dopĺňa vyhláška Ministerstva dopravy, pôšt a telekomunikácií Slovenskej republiky č. 350/2010 Z. z. o stavebnom a technickom poriadku dráh v znení neskorších predpisov

Ministerstvo dopravy Slovenskej republiky podľa § 102 ods. 2 písm. a) zákona 
č. 513/2009 Z. z. o dráhach a o zmene a doplnení niektorých zákonov v znení zákona č. 433/2010 Z. z. ustanovuje:

Čl. I

	Vyhláška Ministerstva dopravy, pôšt a telekomunikácií Slovenskej republiky 
č. 350/2010 Z. z. o stavebnom a technickom poriadku dráh v znení vyhlášky č. 502/2013 Z. z.,
 vyhlášky č. 409/2019 Z. z., vyhlášky č. 250/2020 Z. z., vyhlášky č. 157/2023 Z. z. 
a vyhlášky 272/2024 Z. z. sa mení a dopĺňa takto:

1. Za § 1 sa vkladá § 1a, ktorý znie:
„§ 1a
	
Na železničné trate a súčasti železničnej dráhy, ktoré tvoria železničný systém podľa § 62 ods. 1 zákona sa vzťahujú technické špecifikácie interoperability.1a)“. 

Poznámka pod čiarou k odkazu 1a znie:

„1a) § 65 ods. 1 zákona č. 513/2009 Z. z.“.  

2. V § 2 sa písmeno a) dopĺňa štvrtým bodom, ktorý znie:

„4.	hlukovou záťažou škodlivé pôsobenie hluku z prevádzkovania dopravy na dráhe v prostredí,“. 

3. V § 2 písm. b) štvrtom bode sa za slovo „zábradlia“ vkladá čiarka a slová „migračné objekty“. 

4. V § 5 ods. 1 sa na konci pripája táto veta: „Priechodný prierez vlečky vyhovuje priechodnému prierezu zodpovedajúcemu obrysu dráhového vozidla, ktorý sa bude na vlečke používať.“.

5. V § 5 sa vypúšťa odsek 5.

6. V § 6 ods. 3 sa slová „rovnaká ako kategória zaťaženia pre dráhu, do ktorej je vlečka zaústená“ nahrádzajú slovami „minimálnej kategórie A“. 

7. Za § 9 sa vkladá § 9a, ktorý vrátane nadpisu znie: 

„§ 9a
Hluková záťaž

(1) Železničné dráhy vyhovujú požiadavkám týkajúcim sa hlukovej záťaže spôsobenej železničnou dopravou. Zistenie hlukovej záťaže je možné vykonať meraním alebo výpočtom. Predpokladaná hluková spôsobená železničnou dopravou sa stanovuje výpočtom pri výstavbe, modernizácií a obnove železničnej dráhy.

(2) V miestach, kde železničná doprava spôsobuje nadmernú hlukovú záťaž, sa vykoná protihlukové opatrenie. Protihlukovým opatrením môže byť podľa podmienok prostredia a na základe odporúčaných záverov hlukovej štúdie protihluková clona, protihluková stena, zemný val alebo vegetácia. Kritériom návrhu a realizácie protihlukového opatrenia v okolí prevádzkovanej dráhy je prekročenie prípustnej hodnoty hluku podľa osobitného predpisu.13a)“.

Poznámka pod čiarou k odkazu 13a znie:

„13a)	Vyhláška Ministerstva zdravotníctva Slovenskej republiky č. 549/2007 Z. z. ktorou sa ustanovujú podrobnosti o prípustných hodnotách hluku, infrazvuku a vibrácií a o požiadavkách na objektivizáciu hluku, infrazvuku a vibrácií v životnom prostredí v znení vyhlášky Ministerstva zdravotníctva Slovenskej republiky č. 237/2009 Z. z.“.

8.  Za § 11 sa vkladá § 11a, ktorý vrátane nadpisu znie:

„§ 11a 
Migračné objekty pre voľne žijúce živočíchy

(1) Pri stavbe migračného objektu sa dodržiavajú technické požiadavky podľa druhu migrujúcich živočíchov a ich rozmiestnenie závisí od ich migračnej trasy v dotknutom území na základe vypracovanej migračnej štúdie. 

(2) Migračný objekt je realizovaný mimo úrovne koľaje formou podchodu alebo nadchodu.“.

9. V § 12 ods. 1 sa vypúšťajú slová „podľa požiadaviek technických noriem.5)“. 

10. V § 12 odsek 2 znie: 

„(2) Bezstyková koľaj sa zriaďuje na priamych úsekoch železničnej trate a v oblúkoch s polomerom 275 m a viac. V oblúkoch s menším polomerom sa bezstyková koľaj môže zriadiť iba podvalovými kotvami.“.

11.  Za § 12 sa vkladá § 12a, ktorý vrátane nadpisu znie:

„§ 12a 
Pevná jazdná dráha

(1) Pevná jazdná dráha je tvorená konštrukciou železničného zvršku bez koľajového lôžka a konštrukciou železničného spodku v súvislej dĺžke 150 m a viac.

(2) Pevnú jazdnú dráhu možno zriadiť v osobitných prípadoch aj v súvislej dĺžke menšej ako 150 m, napríklad v prípade zriadenia pevnej jazdnej dráhy na železničnom priecestí, prehliadkovej jame alebo nad stavbami mimoúrovňových krížení železničnej dráhy.

(3) Konštrukcia železničného zvršku pevnej jazdnej dráhy sa zriaďuje na únosný a tvarovo stabilný železničný spodok pevnej jazdnej dráhy. 
 
(4) Konštrukcia železničného zvršku zodpovedá požadovanému zaťaženiu koľaje a traťovej rýchlosti.

(5) Konštrukcia pevnej jazdnej dráhy sa zriaďuje ako bezstyková koľaj.

(6) Systém upevnenia musí umožniť zmenu výškovej a smerovej polohy koľaje. Zmena výškovej polohy koľaje je minimálne v rozsahu -2 mm až +40 mm, zmena smerovej polohy koľaje alebo rozchodu koľaje je minimálne v rozsahu ± 5 mm. 

(7) Medzi konštrukciami železničných tratí rozdielnej tuhosti sa zriaďuje prechodová oblasť železničného spodku a železničného zvršku.

(8) Pevná jazdná dráha sa nezriaďuje na mostoch, na ktorých je to technicky vylúčené alebo na území s nestabilným podložím.

(9) Zemné teleso a zemná pláň pod konštrukciou železničného spodku pevnej jazdnej dráhy sú riadne odvodnené.

(10) Konštrukcia železničného spodku musí zaistiť minimálne a rovnomerné deformácie konštrukčných vrstiev a rovnomernú únosnosť pláne železničného spodku.“.

12. V § 17 ods. 5 sa vypúšťajú slová „proti požiaru“. 

13. V § 26 ods. 2 prvá veta znie: „Prevádzkovú spôsobilosť železničnej dráhy a bezpečnosť prevádzkovania dopravy na železničnej dráhe overujú osoby odborne spôsobilé podľa osobitného predpisu38b) prehliadkami a meraniami na železničnej dráhe podľa prílohy č. 17.“.

Poznámka pod čiarou k odkazu 38b znie:

„38b) § 32 ods. 1 zákona č. 513/2009 Z. z.“.

14. Za § 28 sa vkladá § 28a, ktorý znie:

„§ 28a

Výška trolejového drôtu a rozmery zóny vrchného trolejového vedenia a zberača prúdu sú uvedené v prílohe č. 19a.“.

15. Nadpis nad § 29 znie: „Metro“. 

16. V nadpise pod § 29, § 30 a 38 a v nadpise nad § 39 sa vypúšťajú slová „špeciálnej dráhy“. 

17. V § 29 ods. 1 sa slová „Špeciálne dráhy sa zriaďujú“ nahrádzajú slovami „Metro sa zriaďuje“. 

18. V § 29 ods. 2 sa slová „Špeciálne dráhy sú“ nahrádzajú slovami „Metro je“.

19. V § 29 ods. 3 sa vypúšťa slovo „špeciálnej“. 

20. V § 29 ods. 5 sa slová „špeciálnej dráhy“ nahrádzajú slovom „metra“. 

21. V § 34 sa slová „špeciálnych dráh“ nahrádzajú slovom „metra“ a slová „vzťahuje § 16“ sa nahrádzajú slovami „vzťahujú § 16 až 21“. 

22. V § 35 sa vypúšťa slovo „primerane“. 

23. V § 37 ods. 1 prvej vete sa slová „na špeciálnych dráhach“ nahrádzajú slovami „v metre“ a druhá veta znie: „Na oznamovacie a zabezpečovacie zariadenia sa vzťahujú požiadavky uvedené v § 22 až 24.“. 

24. V § 38 ods. 1 a 2 a § 39 ods. 1 sa slová „špeciálnej dráhy“ nahrádzajú slovom „metra“. 

25. Za § 39 sa vkladajú § 39a až 39p, ktoré vrátane nadpisov a nadpisov nad § 39a a 39j znejú:

„Lokálna dráha 
§ 39a
Priestorové usporiadanie 

(1) Lokálne dráhy sa zriaďujú jednokoľajné alebo dvojkoľajné. Prevádzka na dvojkoľajovej lokálnej dráhe je spravidla pravostranná.

(2) Stavby a pevné zariadenia, ktoré sú súčasťou lokálnej dráhy, a iné predmety nezasahujú do priechodného prierezu okrem zariadení, ktoré menia svoju polohu v súčinnosti s dráhovými vozidlami, najmä zavesenie trolejového vedenia, ak majú tieto zariadenia vnútri priechodného prierezu presne vymedzený dotyk s časťami vozidiel, pre ktoré sú určené, a ak sa nemôžu dostať do styku s inými časťami vozidiel.

(3) Výška priechodného prierezu je minimálne 5 850 mm. 

(4) Vzdialenosť osí dvoch súbežných koľají v priamom smere a v smerovom oblúku s polomerom 1 000 m a väčším je najmenej 3 300 mm. Ak sú stožiare trolejového vedenia uprostred osí dvoch súbežných koľají, vzdialenosť osí je 4 400 mm. V oblúkoch s polomerom menším ako 1 000 m je vzdialenosť osí dvoch súbežných koľají lokálnej dráhy zväčšená podľa podmienok v technickej norme39) alebo inej obdobnej technickej špecifikácii s porovnateľnými požiadavkami. 
§ 39b
Geometrické usporiadanie koľaje 

(1) Rozchod koľaje je 760 mm, 1 000 mm alebo 1 435 mm.

(2) Polomer smerového oblúka koľaje je najmenej
a) 50 m na lokálnej dráhe s rozchodom 760 mm,
b) 80 m na lokálnej dráhe s rozchodom 1 000 mm; v stiesnených podmienkach 50 m,
c) 110 m na lokálnej dráhe s rozchodom 1 435 mm; v stiesnených podmienkach 80 m.

(3) Pozdĺžny sklon koľaje nesmie byť väčší ako 70 ‰ na dráhe s adhéznym prenosom ťažnej sily. Na koľajach so sklonom väčším ako 70 ‰ sa zriaďuje ozubnica.

(4) Jednostranný sklon koľaje v staniciach je najviac 3 ‰.

(5) V oblúkoch s polomerom menším ako 300 m sa rozchod koľaje zväčšuje o hodnotu rozšírenia. Zmena rozchodu je rovnomerná.

(6) Na plynulý prechod medzi úsekmi v priamej koľaji a oblúkom alebo medzi dvomi nadväzujúcimi oblúkmi trate lokálnej dráhy sa zriaďuje prechodnica.

(7) Medzi neprevýšenou a prevýšenou časťou koľaje je plynulý prechod vzostupnicou s rovnakým sklonom.

§ 39c
Stavby a zariadenia koľajového spodku a koľajový zvršok

(1) Konštrukcia všetkých častí trate umožňuje bezpečnú a plynulú jazdu traťovou rýchlosťou.

(2) Koľajový spodok a koľajový zvršok traťovej koľaje vyhovujú normovému zaťaženiu. Pri novej trati vyhovujú koľajový spodok a koľajový zvršok traťovej koľaje rýchlosti najmenej 80 km/h, koľajový spodok a koľajový zvršok ostatných koľají rýchlosti najmenej 40 km/h.
(3) Koľajový spodok tvorí spoľahlivý podklad pre koľajový zvršok a je riadne odvodnený.

(4) Základná šírka vodorovnej pláne koľajového spodku v priamom úseku je najmenej
a) 4 400 mm na lokálnej dráhe s rozchodom koľaje 760 mm,
b) 4 800 mm na lokálnej dráhe s rozchodom koľaje 1 000 mm,
c) 5 200 mm na lokálnej dráhe s rozchodom koľaje 1 435 mm.

(5) Na dvojkoľajných a viackoľajných tratiach sa zväčší šírka pláne železničného spodku najmenej o vzdialenosť osí koľají. V oblúkoch sa pláň železničného spodku rozšíri na vonkajšej strane prevýšenej koľaje.

(6) Stavby koľajového spodku zodpovedajú priestorovému usporiadaniu a miestnym geologickým a hydrologickým podmienkam a sú odolné proti teplotným zmenám.

(7) Podzemné konštrukcie sú dimenzované pre najnepriaznivejšie kombinácie jednotlivých druhov zaťažení pri stavbe lokálnej dráhy a prevádzkovaní dopravy na lokálnej dráhe.

(8) Stavby lokálnej dráhy sa chránia proti prenikaniu spodných vôd, vnikaniu povrchových vôd a účinkom týchto vôd, korozívnym účinkom prostredia, účinkom blúdivých prúdov, poveternostným vplyvom a prípadným ďalším vplyvom znižujúcim životnosť a prevádzkovú spoľahlivosť stavby.

(9) Konštrukcia koľajového zvršku umožňuje zriadenie zabezpečovacieho zariadenia a umiestnenie komponentov zabezpečovacieho zariadenia.

(10) Šírka koruny koľajového lôžka je najmenej
a) 2 000 mm na lokálnej dráhe s rozchodom koľaje 760 mm,
b) 2 300 mm na lokálnej dráhe s rozchodom koľaje 1 000 mm,
c) 3 000 mm na lokálnej dráhe s rozchodom koľaje 1 435 mm.

(11) Hrúbka koľajového lôžka pod ložnou plochou podvalu je najmenej 280 mm.

(12) Parametre konštrukcie koľajového spodku a koľajového zvršku ustanovuje technická norma39) alebo iná obdobná technická špecifikácia s porovnateľnými požiadavkami.

§ 39d
Výhybky a koľajové križovatky

(1) Konštrukcia výhybiek a koľajových križovatiek lokálnej dráhy zaisťuje plynulú a bezpečnú jazdu dráhového vozidla traťovou rýchlosťou. Konštrukcia výhybky súčasne umožňuje jej spoľahlivé stavanie a zabezpečenie.

(2) Na novovybudovanej trati umožňuje konštrukcia výhybky rýchlosť pri jazde do odbočky najmenej 40 km/h.

(3) Na novovybudovanej trati umožňuje konštrukcia výhybky ručné a ústredné prestavenie a osadenie potrebných komponentov zabezpečovacieho zariadenia.

(4) Výhybky môžu byť vybavené zariadením na ohrev.

(5) Výhybky nemôžu byť ponechané v prevádzke bez osobitných bezpečnostných opatrení, ak
a) sú uvoľnené jazyky v čapovom uložení,
b) výhybkový uzáver sa dá uzavrieť, keď je medzi jazykom a opornicou v mieste prvého uzáveru medzera väčšia ako 4 mm,
c) hrot jazyka nedolieha k opornici a pritom medzera medzi nimi v osi prvého výhybkového uzáveru, alebo spojovacej tyče je 4 mm alebo viac,
d) hrot jazyka je vyštrbený tak, že na povrchu jazyka je vytvorená vodorovná plocha vo väčšej šírke ako 6 mm vo vzdialenosti do 1 500 mm od hrotu jazyka,
e) temeno hlavy jazyka je znížené oproti opornici o 5 mm a viac v mieste, kde je pojazdná hrana opornice vzdialená od pojazdnej hrany k nej priľahlého jazyka 60 – 100 mm,
f) zrovnané opotrebovanie oporníc a jazykov je tak veľké, že ich oslabený prierez nevyhovuje najvyššej rýchlosti a najväčšej dovolenej hmotnosti na nápravu,
g) medzera medzi stojinou jazyka a jazykovou opierkou je väčšia ako 4 mm,
h) nie je zaistené vodivé prepojenie koľajnicových častí výhybiek vrátane oporníc, jazykov a srdcoviek,
i) je zlomený jazyk, srdcovka, klin, opornica, krídlová, hrotová alebo kolenová koľajnica,
j) je zlomená, zdeformovaná alebo inak poškodená spojovacia alebo uzávorovacia tyč,
k) zvislé ojazdenie srdcovky je väčšie ako 9 mm, pričom ojazdenie srdcovky sa meria vždy v mieste, kde šírka temena srdcovky je 40 mm alebo väčšia,
l) vo výhybke na lokálnej dráhe s rozchodom koľaje 760 mm je vzdialenosť pojazdnej hrany srdcovky od vodiacej hrany prídržnice menšia ako 730 mm a vzdialenosť medzi vodiacou hranou prídržnice a zodpovedajúcou hranou krídlovej koľajnice je väčšia ako 698 mm,
m) vo výhybke na lokálnej dráhe s rozchodom koľaje 1 000 mm je vzdialenosť pojazdnej hrany srdcovky od vodiacej hrany prídržnice menšia ako 964 mm a vzdialenosť medzi vodiacou hranou prídržnice a zodpovedajúcou hranou krídlovej koľajnice je väčšia ako 934 mm,
n) vo výhybke na lokálnej dráhe s rozchodom koľaje 1 435 mm je vzdialenosť pojazdnej hrany srdcovky od vodiacej hrany prídržnice menšia ako 1 392 mm a väčšia ako 1 398 mm a vzdialenosť medzi vodiacou hranou prídržnice a zodpovedajúcou hranou krídlovej koľajnice, alebo v dvojitých srdcovkách medzi vedúcimi hranami prídržníc je väčšia ako 1 356 mm,
o) nadvýšenie prídržnice nad temenom pojazdnej koľajnice pri dvojitých srdcovkách je väčšie ako 54 mm, výbeh šírky žliabku na začiatku a na konci prídržnice je menší ako 75 mm okrem stanovených prípadov ako dvojitá koľajová spojka, skrátená prídržnica,
p) opotrebovanie pracovných plôch prídržnice tvaru Kn 60 a podobného tvaru je väčšie ako 20 mm,
q) na prídržniciach konštrukčného usporiadania T, A sú pretrhnuté obe spojovacie skrutky v jednej vložke.

§ 39e
Traťové značky

(1) Traťové značky a značky na prevádzkovú a stavebnotechnickú orientáciu na lokálnej dráhe sa umiestňujú tak, aby neohrozovali bezpečnosť prevádzky lokálnej dráhy a dopravy na lokálnej dráhe.

(2) Na jednokoľajových úsekoch sa kilometrovníky a párne hektometrovníky osadzujú vpravo, nepárne hektometrovníky vľavo od koľaje v smere jazdy vlaku od nulového kilometra trate. Na dvojkoľajových úsekoch sa kilometrovníky a hektometrovníky osadzujú vždy na vonkajšej strane trate.
§ 39f
Stanice a zastávky 

(1) Stanica a zastávka lokálnej dráhy svojím stavebným usporiadaním a vybavením zaisťujú podmienky na bezpečnú prepravu cestujúcich vrátane bezpečného prístupu a užívania osobami s obmedzenou schopnosťou pohybu a orientácie.12)

(2) Stanice lokálnej dráhy, ktoré slúžia verejnej osobnej doprave na dráhe, sú vybavené
a) priestormi a zariadeniami na vypravenie cestujúcich, napríklad výdajne cestovných lístkov, informačná kancelária, zákaznícke centrum, automaty na cestovné lístky,
b) priestormi na poskytovanie služieb, napríklad úschovňa batožín,
c) nástupišťami,
d) priestormi pre cestujúcich a ich ochranu pred klimatickými vplyvmi,
e) sociálno-hygienickým zariadením pre cestujúcich,
f) informačným systémom o príchode a odchode vlakov; tento systém je sprístupnený aj pre osoby s obmedzenou schopnosťou pohybu a orientácie,
g) orientačnými značkami o prístupe k vlakom vrátane hmatového alebo akustického vyznačenia pre osoby s obmedzenou schopnosťou pohybu a orientácie,
h) bezbariérovým prístupom do priestorov a zariadení, ktoré slúžia cestujúcim,
i) technickými priestormi pre dopravnú obsluhu a pre dráhové podniky.

(3) Zastávky lokálnej dráhy sú vybavené
a) nástupišťami,
b) priestormi pre cestujúcich a ich ochranu pred klimatickými vplyvmi alebo pre vybavenie cestujúcich,
c) bezbariérovým prístupom na nástupište vrátane hmatového alebo akustického vyznačenia prístupu k vlaku pre osoby s obmedzenou schopnosťou pohybu a orientácie,
d) informačným systémom o príchode a odchode vlakov; tento systém je sprístupnený aj pre osoby s obmedzenou schopnosťou pohybu a orientácie.

(4) Stanica lokálnej dráhy sa viditeľne označí názvom. Názov stanice lokálnej dráhy sa umiestni na čelnej strane budovy od koľajiska a na bočných stranách staničnej budovy tak, aby bola zaistená orientácia cestujúcich. Na staniciach lokálnej dráhy, vybavených ostrovnými nástupišťami, je v strednej časti ostrovného nástupišťa rovnobežne s koľajiskom umiestnený obojstranný nápis s názvom stanice. Nápis názvu stanice lokálnej dráhy môže byť podľa miestnych podmienok osvetlený.

(5) Názov zastávky lokálnej dráhy sa viditeľne umiestni na každom nástupišti v strede, rovnobežne s priľahlou koľajou. Ak je zastávka lokálnej dráhy vybavená budovou, umiestni sa nápis s názvom zastávky lokálnej dráhy aj na budove.

(6) Na stanici lokálnej dráhy a zastávke lokálnej dráhy, ktoré slúžia verejnej osobnej doprave, sa vyznačí smer chodu vlakov osobnej dopravy.

(7) Dĺžka nástupišťa stanice lokálnej dráhy a zastávky lokálnej dráhy zodpovedá minimálne dĺžke najdlhšieho vlaku na prepravu osôb, ktorý pri nástupišti pravidelne zastavuje.

(8) Šírka nástupišťa stanice lokálnej dráhy a zastávky lokálnej dráhy nemá byť menšia ako 3 000 mm, v stiesnených pomeroch sa môže táto hodnota znížiť na 2 000 mm. 

(9) Výška nástupnej hrany nástupišťa stanice lokálnej dráhy a zastávky lokálnej dráhy je najmenej 120 mm nad spojnicou temien koľajnicových pásov, najviac
a) 300 mm nad spojnicou temien koľajnicových pásov na lokálnej dráhe s rozchodom koľaje 760 mm,
b) 370 mm nad spojnicou temien koľajnicových pásov na lokálnej dráhe s rozchodom koľaje 1 000 mm,
c) 550 mm nad spojnicou temien koľajnicových pásov na lokálnej dráhe s rozchodom koľaje 1 435 mm.

(10) Vzdialenosť nástupnej hrany nástupišťa od osi priľahlej priamej koľaje je
a) 1 300 – 1 350 mm na lokálnej dráhe s rozchodom koľaje 760 mm,
b) 1 425 – 1 480 mm na lokálnej dráhe s rozchodom koľaje 1 000 mm,
c) 1 725 mm na lokálnej dráhe s rozchodom koľaje 1 435 mm.

(11) V oblúkoch sa vzdialenosti nástupnej hrany nástupišťa podľa odseku 9 zväčšujú vzhľadom na rozšírenie a naklonenie priechodného prierezu podľa technickej normy3) alebo inej obdobnej technickej špecifikácie s porovnateľnými požiadavkami. 

(12) Nové a rekonštruované nástupištia sú bezbariérové12), majú farebné a tvarové bezpečnostné a orientačné značenie podľa technickej normy51) alebo inej obdobnej technickej špecifikácie s porovnateľnými požiadavkami a najmenej jeden bezbariérový prístup pre nevidiace a slabozraké osoby.

(13) Výška hrany hornej plochy bočnej rampy priľahlej ku koľaji je
a) 650 mm nad spojnicou temien koľajnicových pásov na lokálnej dráhe s rozchodom koľaje 760 mm,
b) 950 mm nad spojnicou temien koľajnicových pásov na lokálnej dráhe s rozchodom koľaje 1 000 mm,
c) 1 100 mm nad spojnicou temien koľajnicových pásov na lokálnej dráhe s rozchodom koľaje 1 435 mm.

(14) Vzdialenosť hrany bočnej rampy od osi priľahlej priamej koľaje je
a) 1 300 – 1 350 mm na lokálnej dráhe s rozchodom koľaje 760 mm,
b) 1 425 – 1 480 mm na lokálnej dráhe s rozchodom koľaje 1 000 mm,
c) 1 725 mm na lokálnej dráhe s rozchodom koľaje 1 435 mm.

§ 39g
Osvetlenie

Na požiadavky osvetlenia sa primerane vzťahuje § 19.

§ 39h
Elektrické trakčné zariadenia a ostatné elektrické silnoprúdové zariadenia

(1) Pevné elektrické trakčné zariadenia a ostatné elektrické silnoprúdové zariadenia lokálnych dráh svojím vyhotovením a usporiadaním vytvárajú bezpečný a spoľahlivý systém v súlade s technickými normami30) alebo inou obdobnou technickou špecifikáciou s porovnateľnými požiadavkami.

(2) Elektrické zariadenia, ktoré tvoria trakčnú elektrickú sústavu
a) zabezpečujú požadovanú dopravnú priepustnosť napájaných tratí,
b) zabezpečujú ochranu osôb pred zásahom elektrickým prúdom,
c) sú chránené proti preťaženiu, účinkom skratových prúdov a proti prepätiu,
d) zamedzujú vzniku a šíreniu blúdivých prúdov.

(3) Trakčné vedenie je elektricky izolované od stavby lokálnej dráhy. Izolačné vzdialenosti medzi živými časťami trakčného vedenia a stavbami spĺňajú požiadavky technickej normy29) alebo inej obdobnej technickej špecifikácie s porovnateľnými požiadavkami. 

(4) Izolované vedenia a elektrické zariadenia, ktoré majú vplyv na bezpečnosť a plynulosť prevádzky dopravy na dráhe, majú vodiče s medenými jadrami.

(5) Elektrické stanice sa napájajú z dvoch od seba nezávislých elektrických zdrojov distribučnej sústavy.
§ 39i
Oznamovacie a zabezpečovacie zariadenia

(1) Oznamovacie zariadenie sa zriaďuje na zabezpečenie spoľahlivého prenosu informácií počas prevádzky lokálnej dráhy a dopravy na lokálnej dráhe a informovanosti cestujúcich.

(2) Oznamovacie zariadenia a oznamovacie vedenia lokálnej dráhy sú chránené pred nebezpečným a rušivým účinkom súbežných alebo križujúcich silových vedení a trakčných zariadení, proti účinkom atmosférickej elektriny, účinkom blúdivých prúdov a iným negatívnym vplyvom.

(3) Priestory a zariadenia v miestach, kde je to z hľadiska bezpečnosti prevádzky lokálnej dráhy a dopravy na lokálnej dráhe potrebné, sú vybavené signalizačným zariadením, ktoré včas a účinne upozorní na ohrozenie bezpečnosti a ktoré svojím vyhotovením a svojou činnosťou nebude narušovať, obmedzovať alebo znemožňovať činnosť iných dráhových zariadení.

(4) Zabezpečovacie zariadenie svojím vyhotovením a funkciou zaisťuje bezpečnú prevádzku lokálnej dráhy a dopravu na lokálnej dráhe a umožňuje plynulosť riadenia dopravy.

(5) Zabezpečovacie zariadenie je chránené pred rušivým a ohrozujúcim účinkom trakčného vedenia a ďalším negatívnym vplyvom okolia.

Turisticko–hospodárska dráha
§ 39j
Priestorové usporiadanie 

(1) Stavby a pevné zariadenia, ktoré sú súčasťou turisticko-hospodárskej dráhy, a iné predmety nezasahujú do priechodného prierezu okrem zariadení, ktoré menia svoju polohu v súčinnosti s dráhovými vozidlami, najmä zavesenie trolejového vedenia, ak majú tieto zariadenia vnútri priechodného prierezu presne vymedzený dotyk s časťami vozidiel, pre ktoré sú určené, a ak sa nemôžu dostať do styku s inými časťami vozidiel.

(2) Vzdialenosť osí dvoch súbežných koľají je taká, aby pri súbežnej alebo protismernej jazde po súbežných koľajach dvoch najširších vozidiel prevádzkovaných na dráhe neprišlo k ich stretu.
§ 39k
Geometrické usporiadanie koľaje 

(1) Rozchod koľaje je 760 mm alebo 1 000 mm.

(2) Polomer smerového oblúka koľaje je najmenej 30 m.

(3) Pozdĺžny sklon koľaje nie je väčší ako 80 ‰ na dráhe s adhéznym prenosom ťažnej sily.

(4) V oblúkoch s polomerom menším ako 300 m sa rozchod koľaje zväčšuje o hodnotu rozšírenia. Zmena rozchodu je rovnomerná.

§ 39l
Stavby a zariadenia koľajového spodku a koľajový zvršok

(1) Konštrukcia všetkých častí trate umožňuje bezpečnú a plynulú jazdu traťovou rýchlosťou.

(2) Koľajový spodok tvorí spoľahlivý podklad pre koľajový zvršok a je riadne odvodnený.

(3) Stavby koľajového spodku zodpovedajú priestorovému usporiadaniu a miestnym geologickým a hydrologickým podmienkam a sú odolné proti teplotným zmenám.

(4) Stavby dráhy sa chránia proti prenikaniu spodných vôd, vnikaniu povrchových vôd a účinkom týchto vôd, korozívnym účinkom prostredia, účinkom blúdivých prúdov, poveternostným vplyvom a prípadným ďalším vplyvom znižujúcim životnosť a prevádzkovú spoľahlivosť stavby.

(5) Najväčšie prípustné odchýlky od rozchodu koľají a od vzájomnej výškovej polohy koľajnicových pásov určí prevádzkovateľ dráhy s prihliadnutím na typy prevádzkovaných dráhových vozidiel tak, aby bola zaistená bezpečnosť dopravy na dráhe.

§ 39m
Výhybky a koľajové križovatky

(1) Konštrukcia výhybiek a koľajových križovatiek turisticko–hospodárskej  dráhy zaisťuje plynulú a bezpečnú jazdu dráhového vozidla traťovou rýchlosťou. Konštrukcia výhybky súčasne umožňuje jej spoľahlivé stavanie a zabezpečenie.

(2) Výhybky môžu byť vybavené zariadením na ohrev.

§ 39n
Traťové značky

Traťové značky a značky na prevádzkovú a stavebnotechnickú orientáciu na dráhe sa umiestňujú tak, aby neohrozovali bezpečnosť prevádzky turisticko–hospodárskej dráhy a dopravy na turisticko-hospodárskej dráhe.

§ 39o
Stanice a zastávky 

(1) Stanica a zastávka turisticko–hospodárskej dráhy svojím stavebným usporiadaním a vybavením zaisťujú podmienky na bezpečnú prepravu cestujúcich.

(2) Stanica a zastávka turisticko-hospodárskej dráhy sa viditeľne označia názvom. Nápis názvu stanice a zastávky turisticko-hospodárskej dráhy môže byť podľa miestnych podmienok osvetlený.

(3) Dĺžka nástupišťa stanice a zastávky turisticko-hospodárskej dráhy zodpovedá minimálne dĺžke najdlhšieho vlaku na prepravu osôb, ktorý pri nástupišti pravidelne zastavuje.

(4) Šírka nástupišťa stanice a zastávky turisticko-hospodárskej dráhy je najmenej 2 000 mm.

(5) Výška nástupnej hrany nástupišťa stanice a zastávky turisticko-hospodárskej dráhy je najmenej 120 mm nad spojnicou temien koľajnicových pásov.

§ 39p
Elektrické zariadenia

Elektrické zariadenia turisticko-hospodárskych dráh svojím vyhotovením a usporiadaním vytvárajú bezpečný a spoľahlivý systém.“. 

26. Pod § 40 sa vkladá nadpis, ktorý znie: „Spoločné ustanovenia pre špeciálne dráhy“. 

27. V § 40 ods. 2 sa slová „sa robia pravidelné“ nahrádzajú slovami „vykonávajú osoby odborne spôsobilé podľa osobitného predpisu38b)“.

28. § 47 sa dopĺňa odsekom 4, ktorý znie:

„(4) Jazyky elektricky ovládaných výhybiek, za ktorých prestavenie zodpovedá vodič, sú za zníženej viditeľnosti osvetlené.“.

29. V § 49 ods. 2 písmeno a) znie:

„a)	nástupišťami, kde najmenšia dĺžka nástupišťa aj nástupného ostrovčeka je 30,3 m, najmenšia šírka nástupišťa aj nástupného ostrovčeka je 1,7 m, výška nástupišťa a nástupného ostrovčeka je najmenej 100 mm, najviac 280 mm a vzdialenosť nástupnej hrany od osi koľaje je najmenej 1 350 mm,“. 

30. V § 53 odsek 2 znie:

„(2) Prevádzkovú spôsobilosť električkovej dráhy a bezpečnosť prevádzkovania dopravy na električkovej dráhe overujú osoby odborne spôsobilé podľa osobitného predpisu38b) prehliadkami a meraniami na električkovej dráhe podľa prílohy č. 23.“.

31. V § 55 odsek 6 znie:

„(6) Prevádzkovú spôsobilosť trolejbusovej dráhy a bezpečnosť prevádzkovania dopravy na trolejbusovej dráhe overujú osoby odborne spôsobilé podľa osobitného predpisu38b) prehliadkami a meraniami na trolejbusovej dráhe podľa prílohy č. 25.“.

32. V § 73 ods. 1 sa pred druhú vetu vkladá nová prvá veta, ktorá znie:

„Prevádzkovú spôsobilosť lanovej dráhy a bezpečnosť prevádzkovania dopravy na lanovej dráhe overujú osoby odborne spôsobilé podľa osobitného predpisu38b) prehliadkami a meraniami na lanovej dráhe podľa prílohy č. 33.“.

33. Príloha č. 4 sa vypúšťa. 

34. V prílohe č. 8 ods. 3 úvodnej vete sa slovo „s“ nahrádza slovom „so“ a vypúšťa sa slovo „vedľajšími“. 

35. V prílohe č. 8 ods. 5 prvej vete sa za slovom „stupňov“ bodkočiarka nahrádza čiarkou a slová „podľa možností sa nezriaďuje v oblúku s prevýšením“ sa nahrádzajú slovami „úrovňový priechod cyklotrasy najmenej pod uhlom 60 stupňov“. 

36. V prílohe č. 8 ods. 5 sa za prvú vetu vkladá nová druhá veta, ktorá znie: „Železničné priecestie a úrovňový priechod sa spravidla nezriaďuje v oblúku s prevýšením.“.

37. V  prílohe č. 8 ods. 5 tretej vete sa slovo „promile“ nahrádza slovom „%“.

38. V prílohe č. 9 ods. 3 sa za písmeno a) vkladá nové písmeno b), ktoré znie:

„b)	2 600 mm, ak ide o dráhu normálneho rozchodu pri použití oceľových podvalov tvaru „Y“,“.

Doterajšie písmená b) a c) sa označujú ako písmená c) a d).

39. Príloha č. 12 sa odsek 1 dopĺňa písmenom g) až j), ktoré znejú:

„g)	stojanmi na bicykel, 
h) 	výťahmi pre cyklistov alebo schodiskovými žliabkami pre bicykle, ak je prístup na nástupište mimoúrovňový,
i) 	pohyblivými schodmi alebo pohyblivými chodníkmi, ak je prístup na nástupište mimoúrovňový,
j) 	odstavnými plochami alebo parkovacími plochami určených na odstavovanie alebo parkovanie cestných vozidiel, ak je zriadený prístup pozemnou komunikáciou.“.

40. Príloha č. 12 sa odsek 2 dopĺňa písmenom d) až f), ktoré znejú:

„d) 	stojanmi na bicykel, 
e)	 výťahmi pre cyklistov alebo schodiskovými žliabkami pre bicykle, ak je prístup na nástupište mimoúrovňový,
f)	odstavnými  plochami alebo parkovacími plochami určených na odstavovanie alebo parkovanie cestných vozidiel, ak je zriadený prístup pozemnou komunikáciou.“.

41. Príloha č. 12 sa dopĺňa novým odsekom 3, ktorý znie:

„(3) Výbava existujúcich železničných staníc podľa odseku 1 písm. g) až j) a výbava existujúcich železničných zastávok podľa odseku 2 písm. d) až f) sa zriadi pri najbližšej modernizácii.“.

42. V prílohe č. 16 ods. 2 písm. c) v bode 1.3 sa za slová „technických noriem“ vkladajú slová „alebo inej obdobnej technickej špecifikácie s porovnateľnými požiadavkami“.

43. Za prílohu č. 19 sa vkladá príloha č. 19a, ktorá vrátane nadpisu znie:

„Príloha č. 19a
k vyhláške č. 350/2010 Z. z. 

VÝŠKA TROLEJOVÉHO DRÔTU TRAKČNÉHO VEDENIA A ROZMERY ZÓNY VRCHNÉHO TROLEJOVÉHO VEDENIA A ZÓNY ZBERAČA PRÚDU LOKÁLNYCH DRÁH 

(1)  Výška trolejového drôtu trakčného vedenia striedavej trakčnej elektrickej sústavy a jednosmernej trakčnej elektrickej sústavy pre lokálne dráhy s rozchodom 1000 mm je
 
a) menovitá výška

	5500 mm,

b) normálna výška 
1. 5 500 mm na trati a v dopravni s koľajovým rozvetvením okrem prípadov podľa druhého bodu a tretieho bodu,
 
2. na priecestiach s voľnou výškou prejazdného priestoru pozemnej komunikácie 5 200 mm, 
       
       		2. 1.  5 750 mm pri jednosmernej trakčnej elektrickej sústave,

                	2. 2.  5 850 mm pri striedavej trakčnej elektrickej sústave,

3.  najviac 6 000 mm nad koľajami, kde sa posunuje, nakladá alebo vykladá z otvorených vozňov alebo kde to vyžadujú iné okolnosti,
 
c) mimoriadna výška 

1. znížená výška, najmenej však 

       1. 1. 5 100 mm pri jednosmernej trakčnej elektrickej sústave,

      1. 2.  5 200 mm pri striedavej trakčnej elektrickej sústave a môže byť použitá len na existujúcich objektoch v stiesnených podmienkach,

2. najmenšia výška 

       2. 1. 5 000 mm pri jednosmernej trakčnej elektrickej sústave,

       2. 2. 5 050 mm pri striedavej trakčnej elektrickej sústave a môže byť použitá len vo výnimočných prípadoch alebo v obtiažnych podmienkach podľa písmena b) prvého bodu,
 
3. dočasná najmenšia výška 

       3. 1. 4 950 mm pri jednosmernej trakčnej elektrickej sústave,

       3. 2. 5 000 mm pri striedavej trakčnej elektrickej sústave a môže byť použitá len v nevyhnutných prípadoch, ako krátkodobé provizórium pri prestavbe alebo obnove,

4. najvyššia výška môže byť
 
       6 200 mm pri oboch trakčných elektrických sústavách, ktorá môže byť použitá len v miestach podľa písmena a) tretieho bodu pri špecifickej potrebe a nemôže byť prekročená.
 
(2) Rozmery zóny vrchného trolejového vedenia a zóny zberača prúdu lokálnych dráh s rozchodom 1000 mm

	a) šírka zóny vrchného trolejového vedenia X je 3 000 mm od osi koľaje, vo vnútri oblúka  s polomerom menším ako 1 600 m sa zväčšuje podľa jeho polomeru takto:

	R – polomer oblúka [m]
	X [mm]

	800 ≤ R ˂ 1 600
	4 000

	600 ≤ R ˂ 800
	4 500

	R ˂ 600
	5 000



b) šírka zóny zberača prúdu Y je 2 000 mm od osi koľaje,

c) výška zóny zberača prúdu Z je 2 000 mm nad nosným lanom.

(3) Rozmery zóny vrchného trolejového vedenia a zóny zberača prúdu lokálnych dráh s rozchodom 760 mm

	a) šírka zóny vrchného trolejového vedenia X je 2 700 mm od osi koľaje, vo vnútri oblúka s polomerom menším ako 1 600 m sa zväčšuje podľa jeho polomeru takto:

	R – polomer oblúka [m]
	X [mm]

	800 ≤ R ˂ 1 600
	3 700

	600 ≤ R ˂ 800
	4 200

	R ˂ 600
	4 700



b) šírka zóny zberača prúdu Y je 2 000 mm od osi koľaje,

c) výška zóny zberača prúdu Z je 2 000 mm nad nosným lanom.

(4) Pre výšku trolejového drôtu trakčného vedenia striedavej trakčnej elektrickej  sústavy a jednosmernej trakčnej elektrickej  sústavy pre lokálne dráhy s rozchodom 1435 mm a pre rozmery zóny vrchného trolejového vedenia a zóny zberača prúdu lokálnych dráh s rozchodom 1435 mm sa vzťahuje príloha č. 16.“. 

44. V prílohe č. 20 nadpise časti A sa na konci pripájajú tieto slová: „v metre“. 

45. Príloha č. 20 sa dopĺňa časťami B a C, ktoré znejú:

„B. Prehliadky a merania na lokálnej dráhe

	Pol.
	Predmet a spôsob prehliadky
	Objekt
	Najdlhší časový interval medzi prehliadkami

	1.
	Pochôdzka trate
	všetky koľaje
	určí prevádzkovateľ

	2.
	Prehliadka výhybiek
	všetky výhybky
	1 mesiac

	3.
	Meranie geometrickej polohy koľaje
	koľaje a výhybky
	3 mesiace

	4.
	Meranie priechodného prierezu
	všetky koľaje
	6 mesiacov

	5.
	Nedeštruktívna kontrola koľajníc a jazykov výhybiek
	všetky koľaje
	12 mesiacov

	6.
	Nedeštruktívna kontrola koľajníc
	bezstyková koľaj
	36 mesiacov

	7.
	Vizuálna kontrola prúdových prepojok
	všetky prepojky
	2 mesiace

	8.
	Prehliadky mostov a konštrukcií podobných mostom
	všetky
	36 mesiacov

	9.
	Prehliadka trakčného vedenia
	všetky
	12 mesiacov

	10.
	Prehliadka oznamovacích a zabezpečovacích zariadení
	zariadenia určené na organizáciu a riadenie dopravy na dráhe a informovanie cestujúcich
	6 mesiacov

	11.
	Kontrola nepremenných návestidiel
	všetky
	12 mesiacov

	12.
	Prehliadka priecestí
	všetky
	12 mesiacov



 C. Prehliadky a merania na turisticko - hospodárskej dráhe

	Pol.
	Predmet a spôsob prehliadky
	Objekt
	Najdlhší časový interval medzi prehliadkami

	1.
	Pochôdzka trate
	všetky koľaje
	určí prevádzkovateľ dráhy

	2.
	Prehliadka výhybiek
	všetky výhybky
	3 mesiace

	3.
	Meranie geometrickej polohy koľaje
	koľaje a výhybky
	6 mesiacov

	4.
	Meranie priechodného prierezu
	všetky koľaje
	12 mesiacov

	5.
	Nedeštruktívna kontrola koľajníc a jazykov výhybiek
	všetky koľaje
	36 mesiacov

	6.
	Nedeštruktívna kontrola koľajníc
	bezstyková koľaj
	48 mesiacov

	7.
	Vizuálna kontrola prúdových prepojok
	všetky prepojky
	3 mesiace

	8.
	Prehliadky mostov a konštrukcií podobných mostom
	všetky
	36 mesiacov

	9.
	Prehliadka trakčného vedenia
	všetky
	12 mesiacov

	10.
	Prehliadka oznamovacích a zabezpečovacích zariadení
	zariadenia určené na organizáciu a riadenie dopravy na dráhe a informovanie cestujúcich
	určí prevádzkovateľ dráhy

	11.
	Kontrola nepremenných návestidiel
	všetky
	12 mesiacov

	12.
	Prehliadka priecestí
	všetky
	12 mesiacov

46. Poznámka pod čiarou k odkazu 51 znie: 

„51)	Súbor STN ISO 3864.“. 

47. V poznámke pod čiarou k odkazu 33 sa vypúšťajú slová „STN EN 61 663-1 Ochrana pred bleskom. Telekomunikačné vedenia. Časť 1: Inštalácie s optickými káblami.“.

48. Slovo „rekonštruovaný“ vo všetkých tvaroch sa v celom texte vyhlášky nahrádza slovom „obnovený“ v príslušnom tvare.

Čl. II

Táto vyhláška nadobúda účinnosť 1. januára 2026. 

